Кандидатът за президент на Синята коалиция Румен Христов и народният представител от СДС Кирчо Димитров са на обиколка в Сливенски регион.
Вчера двамата са посетили градовете Твърдица, Нова Загора и Шивачево и село Боров дол. Днес те се срещнаха със симпатизанти на коалицията от Сливен и с журналисти. С тях бе и кандидатът на сините за кмет на Сливен и водач на листата за общински съветници - адвокат Димитър Сяров. Обиколката продължава и утре в Община Котел.
Румен Христов заяви, че вече е посетил 130 селища в страната и си е поставил амбициозната задача да се срещне с жителите на всички 264 общини на България. „Това е моята кампания „Очи в очи", за да се срещна с максимален брой избиратели, да чуя тяхното мнение и лично да ги помоля да ме подкрепят", каза кандидатът за президент на Синята коалиция. Той заяви още, че в цялата страна проблемите са едни и същи и са основно четири. Първият от тях е високата безработица, вторият - ниските доходи и пенсии, третият - битовата престъпност, която Румен Христов определи като терор спрямо възрастните хора.
Четвъртата група проблеми засягат високите цени, налагани от монополите. Христов е убеден, че ако десницата спечели изборите, в България ще се случи промяната, от която страната ни има нужда. „Алтернативата на тези избори е в лицето на десницата. Ние имаме нужда от работеща икономика и изравняване на доходите поне с някои от страните на Европейския съюз, каза той.
Според Христов президентът трябва да е независим, да бъде президент на всички граждани, да работи в тяхна изгода и не е нужно да се разширяват правомощията му. Държавният глава трябва още да притежава достойнства, да бъде различен и прагматичен и да може да казва „не", когато е необходимо. Кандидатът на сините е сигурен, че ще стигне до балотаж на президентските избори заради високия брой на хората с десни възгледи, както и опита на десницата да управлява в трудни ситуации.
Румен Христов допълни, че ако стане президент, ще очаква папка с молби за напускане на хора, които имат отношение към политиката на президентската администрация. Той заяви, че е запознат с проблема около водния цикъл на Сливен и изрази съжаление, че гражданите са потърпевши от ситуацията. Депутатът Кирчо Димитров и кандидатът за кмет на Сливен Димитър Сяров одобряват решението на МОСВ да спре работата по проекта до изясняване на всички подробности за възникването на проблема и да се вземе най-доброто решение, в интерес на сливенските граждани.